القنيتة الأركيولوجية الماقبلتاريخية ديال كاش كوش

القنيتة الأركيولوجية الماقبلتاريخية ديال كاش كوش هي واحد الموضع د السكنة موري جا ف الشمال ديال المغريب من فوق واحد العلوة بعيدة على البحر بشي 9 كيلوميطر. العلوة اللي فيها هاد القنيتة معروفة بالسمية ديال ظهر المودّن ؤ اللي العلو ديالها شي 60 ميطرو بحال هكّاك. هاد القنيتة جات قريبة للطريق اللي كاتدّي من واد لاو ل تالامبّوط حدى دوار شرودة.

الإكتشاف ديال هاد القنت الأثري نوّض روبالة ف الضومين ديال الأركيولوجيا ؤ هرّس دوك الأفكار المغلوطين اللي كانو رايجين على منطقة تامازغا على أنها ما كانتش متحضرة حتى جاو الفينيقيين ؤ دخّلو ليها الحضارة. حيت هاد القنت الأثري تبث باللي كانت الحضارة ؤ الزراعة ف المغريب ؤ شمال إفريقيا القليلة هادي واحد 2200 عام قبل الميلاد أي هادي واحد 4000 عام أي قبل بقرون ما يجيو الفنيقيين ف ديك 800 قبل الميلاد.

 الملقيات الأركيولوجية 
الحجاية ؤلا السردية التاريخية الكلاسيكية على المنطقة د تامازغا ؤلا شمال إفريقيا كانت تقليديا كانت كاتبيّن بطريقة غالطة هاد المنطقة بحالا راها كانت "أرض خاوية" حتى جاو الفينيقيين ؤ عمّروها ف جواية ديك 800 قبل الميلاد.

التبقشيش الأركيولوجي ديال الفرقة ديال الأستاد حمزة بنعطية ف الموطع الأثري تاع كاش كوش كايجي باش يهرّس هاد الفكرة المغلوطة اللي كانت على هاد المنطقة ؤ يبيّن باللي قبل مايجيو الفينيقيين ل شمال إفريقيا بقرون كانت ديجا موجودة الحضارة ؤ الزراعة ؤ تجمعات بشرية متطورة.

التبقشيش ؤ النبيش (التنقيب) الأركيولوجي ديال الأستاذ حمزة بنعطية بيّن باللي هاد السيت د كاش كوش تسكن من كرف البشر على 3 ديال الفترات ؤلا المراحل اللي واصلة بيهم القدومية تال 2200 عام قبل الميلاد.

 الفترة اللولانية 
(KK1: من 2200 تال 2000 ق.م) واخا داكشي اللي تلقى فيها قليل ؤ مشتّت ولكن الأدلة كاتبين باللي هاد الفترة كان فيها إستعمار أولاني تاع البشر اللي تزامن مع الإنتقال من البرونز للحديد ف إيبيريا.

 الفترة الثانية 
من موراها كاينة واحدة التقطيعة كبيرة ف الحفريات متبوعة بالفترة الثانية (KK2: من 1300 تال 900 ق.م) ؤ اللي غاتكون فترة زاهية بزاف ف تاريخ هاد الموضع الأثري. هاد الفترة عرفات شدان لارض (إستقرار) حقيقي تاع البشر ف موضع كاش كوش فين كانو كايفلحو لارض ؤ يزرعوها قبل ݣاع ما يبانو الفينيقيين بمدة طويلة ف شمال إفريقيا. فهاد الفترة كانلقاو الديور تاع الدوم المطلّس بالغيس، كانلقاو السيتيرنات محفورين ف الحجر، ؤ كانلقاو الرحاوات (الطواحن) تاع الحجر. الشي اللي كايبيّن باللي كانت عندهم فلاحة زاهية معتامدة على القمح ؤ الشعير ؤ الفول ؤ معاونينها بالكسيبة بحال الغنم ؤ الماعز ؤ البݣر.

 الفترة الثالثة 
(KK3: من 800 تال 600 ق.م) كاتبيين القفوزية تاع ولاد كاش كوش ؤ شحال كانو ولاد الوقت ديالهم. فين دخّلو على الثقافة ديالهم إبداعات جاية من شرق الميديطيراني بحال الفخار المصاوب بالرويضة، الدوزان تاع الحديد ؤ شي عادات تاع المعمار. وحدة من الصروحا تاع هاد الفترة هي واحد الدار اللي خلطو فيها التقنيات المحلية تاع البني بالدوم المطلس بالغيس مع الساريات تاع الحجر اللي ستلهموهم من عند الفنيقيين. هاد التخلاط بينات المحلي ؤ البراني كايبيّن شحال كانو الناس تاع هاد البلاصة منفاتحين على المحيط الحضاري ديالهم سيرتو تاع البحر الميديطيراني ولكن ف نفس الوقت محافظين على الهوية المحلية ديالهم.

 تاريخ التبقشيش 
أول وحدين كانو طاحو على هاد الموضع الماقبلتاريخي ديال كاش كوش هي واحد الفرقة مغريبوصبليونية ف إطار واحد النبشة (تنقيبة) اللي كان مكلّف بيها محمد عبدالجليل الحجراوي ؤ فيرنانضيز ميرانضا ف التواخر ديال الثمانينات. القنيتة جرات ليها واحد التدخيلة أركيولوجية ف 1992 اللي كان الغاراض منها يحلو 4 ديال الصونداجات باش يكونفيرميو بيهم الخصايل ؤ الكرونولوجيا ديال الموضع.(Bokbot et Onrubia, 1995) هاد التدخيلة قدات تكونفيرمي الوجود ديال واحد حطان الرحال (إستقرار تاع البشر) قديم فهاد الموضع مفطّح على التيساع تاع دشي نص هيكطار ؤ اللي لقاو فيه الآثار ديال ديور ؤلا برارك مصاوبين بالدوم المطلّس بالغيس و الوتاد ديال الخشب. ؤ لقاو حتى شي حفاري ف الحجر اللي يا كانو يا كايخدّموهم باش يغرسو الوتاد يا واقيلة كانو كاتخدّمو بحال شي سيتيرنات.Y. Bokbot et al., "Subtrat autochtone et colonisation phénicienne au Maroc, Nouvelles recherches protohistoriques dans la péninsule tingitane, 1995 هاد القنيتة الأركيولوجية لقاو فيها حتى شي مواعن تاع الفخار بلديين (محليين) منقوشين ؤ وحدين ؤخرين غالب الضن أنهم فينيقيين ؤ شي دوزان ؤ جالوق مصاوب من النحاس ؤلا البرونز ؤ وحدين ؤخرين مصاوبين مالحديد.

الدوّار اللي لقاوه فهاد السيت الأركيولوجي كانو ساكنين فيه ناس ولاد البلاد اللي كايعيشو على الفلاحة ؤ الكسيبة ف اللخر د القرن 18 قبل الميلاد تا للبداية د القرن 6 قبل الميلاد. الكرونولوجيا ؤ القرب الجغرافي ؤ الخصايل المعمارية ؤ المديناتية ديال هاد الموضع د كاش كوش كايخليوه يكون كايشبه بزاف للموضح الأثري اللي موثّق ف البلاصة د الكاثيدرال د سبتة.Villada, Ramon, Suárez, 2010 الحاصول اللي خرجات بيه هاديك التبقشيشة الأركيولوجية د 1992 بقاو غا تا للهنا ؤ الهيه ب ميكتهم ؤ ما خرجوش للعلن. واحد الپروجي جديد ديال التبقشيش الأركيولوجي غايتدار ف هاد العوام اللي جاين باش يزيدو يكملو الخدمة ديال التبقشيش الأركيولوجي اللي تدارت ؤ مزال غادا تدار ف هاد الموضع.

 مصادر 

تصنيف:لأركيولوجيا
تصنيف:موقع أتاري ف لمغريب
تصنيف:موريطانية